
Здравейте, интересува ме при какви условия е възможно да полагам труд в рамките на граждански договор, като едновременно получавам обезщетение за безработица.  

Това, което знам до момента, е, че за да си запазя правото на въпросното обезщетение, следва да не получавам над минималната работна заплата от гражданския договор. Чета обаче разнопосочни мнения доколко това е вярно и какви са особеностите – трябва ли да се попълва декларация, да уведомят НОИ и т.н.  

Моля за компетентна информация по въпроса.  

Благодаря! 


 

Граждански договор при получаване на обезщетение за безработица
===============================================================

 

Здравейте, Мирослава,


правилно сте прочел относно работа на граждански договор, при която доходът не следва да надвишава минималната работна заплата. 


Право на парично обезщетение за безработица имат лицата, за които са внесени или дължими осигурителни вноски във фонд “Безработица” най-малко 12 месеца през последните 18 месеца преди прекратяване на осигуряването и които:  

1. имат регистрация като безработни в Агенцията по заетостта;  

2. не са придобили право на пенсия за осигурителен стаж и възраст в Република България или пенсия за старост в друга държава или не получават пенсия за осигурителен стаж и възраст в намален размер по чл. 68а или професионална пенсия по чл. 168;  

3. не упражняват трудова дейност, за която подлежат на задължително осигуряване по този кодекс или по законодателството на друга държава, с изключение на лицата по чл. 114а, ал. 1 от Кодекса на труда.


Изплащането на обезщетението за безработица се прекратява при започване на трудова дейност, при която лицата подлежат на задължително осигуряване.  

Според чл. 4,ал. 3, т. 5 от КСО задължително осигурени за инвалидност поради общо заболяване, за старост и за смърт са лицата, които полагат труд без трудово правоотношение и получават месечно възнаграждение, равно или над една минимална работна заплата, след намаляването му с разходите за дейността, ако не са осигурени на друго основание през съответния месец.


Поздрави,  

адв. Николина Митова  

тел. 0898 303092


